Като гражданин и потребител на услугата в две кооперации, считам, че повечето изисквания към фирмите професионални домоуправители са абсолютно нагласени в полза на големите фирми!
В тази връзка моето предложение е: Да не усложнявате изискванията за фирмите! Единственото необходимо към фирмите е задължителна клауза в договора за едномесечно предизвестие, без скрити условия и т.н. Ако не си доволен ги сменяш веднага, а не да има хиляди клаузи, с които да не можеш да се откачиш...
[bookmark: _GoBack]Във сградите, в които имам имот, се управляват от една и съща малка фирма, от която сме абсолютно доволни и която не бихме сменили. Всички проблеми, които към момента сме имали, са били разрешавани било то и за по-дълъг срок. В единия вход бяхме с професионален домоуправител, който е от големите фирми на пазара, и бяхме крайно недоволни. Не ни обръщаха никакво внимание. Просто входа ти става част от една голяма машина за пари и обикновени човек само пише e-mail-и и се обажда на някаква телефонна централа и всичките ти сигнали отиват някъде под килима… 
Всяка от сградите си има уникални потребности, които не са за пренебрегване, а бих казал че дори представляват по-голямата част от нуждите на мини обществото ни, т.нар. Етажна собственост. Ако не използваме услугите на малка фирма, която да отговори на нашите лични потребности като вход, блок, сграда, комплекс, то сме обречени да бъдем „смлени“ в големите корпоративни машини и никога да нямаме дори и шанса да сме доволни от резултатите, които постигаме в НАШАТА етажна собственост.
Не може заради „жаждата“ на големите фирми да искате да ликвидирате малките фирми и така да страдаме пряко гражданите!
Има толкова много сграден фонд в България, че не виждам защо е необходимо да бъде ликвидиран малкия бизнес (по подобие на други браншове) още преди да е стартирал. Аз например съм препоръчал фирмата ни на редица мои приятели и някои от тях вече работят с нея.
Запитайте се защо големите фирми нямат такива препоръки?
След като си отговорите на този въпрос, веднага ще разберете какви безобразия може да се сътворят с ненужни и глупави изисквания.

Силно се надявам да са останали някакви държавни служители, които да мислят за гражданите и да спрат тези глупости, които очевидно са договорени на по-високо ниво от големите играчи на пазара.
